પી.આઈ જીતુ યાદવે સ્થળ પર જ બન્નેને રીતસરના ધોઇ નાંખ્યા. પોલીસે તેમના ફોન લઇ લીધા હતા. પહેલા ધોલાઇ કરી પછી પી.આઈ યાદવે પુછ્યું,બચ્ચા કહાં હૈ? મારથી અધમુવા બનેલા બન્નેએ ઇશારો કર્યો, પ્રિયંકા આગળ ઉભી છે. પોલીસ માટે આશ્ચર્યનો પાર ન રહ્યો. પ્રિયંકાનું તો અપહરણ થયું છે તો તે આગળ કેવી રીતે ઉભી હોય. પોલીસની ટીમ તાત્કાલીક પ્રિયંકાને પાસે પહોંચી ગઇ. પ્રિયંકા એકલી જ હતી અને તેની બોડી લેંગ્વેજથી પોલીસ સમજી ગઇ ‘દાળમાં કંઇક કાળુ છે’. પકડાયેલા બન્ને અપહરણકારો પાસેથી હવે માત્ર સન્નીનો પત્તો મેળવવાનો હતો. એક-એક લાફામાં બન્નેએ કબૂલી લીધુ કે, ગુજરાત કોલેજ પાસે એક ઓફિસમાં તેને રાખ્યો છે. આટલી માહિતી મળતા જ ક્રાઇમ બ્રાન્ચની બીજી એક ટીમ અને મણિનગર પોલીસ ગુજરાત કોલેજ નજીકની એ ઓફિસમાં પહોંચી ગઇ. ત્યાં સન્ની રડમસ આંખે બેઠો હતો અને ઓફિસમાંથી વધુ બે યુવકો મળી આવ્યાં.